Šlabikár

štastia

Ukážka z elektronickej knihy

Vydalo vydavateľstvo HladoHlas Group, spol. s r. o.,

Rumunskej armády 1/6, 036 01 Martin, Slovensko,

www.hladohlas.sk, info@hladohlas.sk,

ako svoju 61. publikáciu v roku 2014

Zodpovedná redaktorka Dana Brezňanová

Jazyková korektúra Anna Fričová a Andrea Hoštáková

Obálka Pavel „Hirax“ Baričák

Autor fotografií na obálke Zuzka Zuzzačka a Tamarka Heribanová

Ilustrácie Janka Sofia Thomková

Zalomenie Pavel „Hirax“ Baričák

Prvé vydanie

Vytlačili Těšínské papírny, spol. s r. o.

Objednávky:

HIRAX Shop, Rumunskej armády 1/6, Martin 036 01, Slovensko

www.hiraxshop.sk, obchod@hiraxshop.sk

Kontakt na autora:

hirax@hirax.sk

Facebook: Pavel “Hirax” Baričák (spisovateľ)

ISBN 978-80-89711-20-8

Pavel „Hirax“ Baričák

Šlabikár

štastia

Sebaspoznanie,

súvislosti,

sebapremena

Sme iba herci na pódiu, hráme naše roly, nechápeme celý zmysel predstavenia. Javisko je celý svet a doba trvania je naveky.

Satjá Saí Bába

Poďakovania, zdroje, ovplyvnenia: žena Ivka, dcéra Sára Ráchel, syn Samo Leo, Sofia, Osho, Don Miguel Ruiz, Kurt Tepperwein, Josef Kirschner,

Dave Carnegie, Louise L. Hayová, Valerij Sineľnikov, Michael Newton, Thovt, Neale Donald Walsch, Alexander Astrogor, Anastasia Semjonova, Jo Conrad, Simona Martišová, vedy.sk a mnoho ďalších studní...

Venujem tme, ktorá ma rozsvecuje,

svetlu, ktoré ma poháňa,

a Boholáske, ktorá vie,

prečo to tak je.

Obsah

Kým otvoríte (seba) ........................................................................... 7

Slovníček .......................................................................................... 8

I. Zámer a sebaspoznanie

Ako sa to všetko začalo, alebo prečo sme vlastne tu ....................... 10

Ak chcete nájsť svoju cestu, všetko zahoďte, vykročte a popáľte sa ........ 14

Všetci sme mágovia ........................................................................ 20

Od zámeru k myšlienke: „Na čo myslíte, to násobíte“ ....................... 23

Ako urýchliť zámer? Obetou a pokorou ............................................ 29

Vďačnosť ......................................................................................... 32

Prečo sa vám neplní to, po čom túžite? ........................................... 38

Každé rozhodnutie robte zo svojho stredu ....................................... 42

Dosť bolo prehnaného ospravedlňovania a sebaobviňovania .......... 50

Pozorujte a pýtajte sa ...................................................................... 55

Rozhoduje, na akom poschodí stojíte .............................................. 60

Kedy bolesť z lekcie ustane? Keď sa z nej všetko naučíte ................ 64

Pre Sáru Ráchel .............................................................................. 67

Sebapozorovanie ako spôsob spoznania a čistenia sa .................... 70

Rituály so živlami ............................................................................. 78

Zvyky, obyčaje a obrady ................................................................... 82

Prebuďte v sebe zmysel pre energiu ................................................ 86

Znamenia života .............................................................................. 93

II. Súvislosti

Nekupujte si lásku .......................................................................... 100

Zostaňte v strede, lebo skúška na seba nedá dlho čakať ............... 105

Nemeňte rozhodnutia .................................................................... 110

Súkolesia ukryté v nás ................................................................... 114

Čo nevyriešia rodičia, zdedia deti .................................................. 117

Tulák .............................................................................................. 121

Čo ma naučila Sára Ráchel ........................................................... 125

Bulharsko, Trákovia a iné obete ..................................................... 130

Čistite rodokmeň, pomáhate tak sebe i svojim deťom .................... 135

Naši spoloční predkovia starí Slovania .......................................... 139

Planéta Terra ................................................................................. 144

Matrix a začiatok jeho konca .......................................................... 149

III. Vzťahy

Posudzovanie ................................................................................ 155

Neposudzovanie ............................................................................ 160

Ohováranie, závisť a iné „krivdy“ .................................................... 163

Myšlienky môžu zraňovať, ale aj liečiť ............................................ 167

(L)Ego – zabudnite na seba a svet si vás bude pamätať ................ 170

Bohatstvo, sláva, moc a pravá miera i vlastná cena ....................... 175

Model obete, tichého energetického upíra ..................................... 181

Vznik obete, nízkeho sebavedomia a strachov v človeku .................. 185

Agresívny energetický upír ............................................................ 190

Odpojte sa! .................................................................................... 193

Opičia láska ................................................................................... 196

Skrytý pocit viny ako karavána bolestí ........................................... 201

Deti a ich denná porcia lásky ......................................................... 207

Eliminovanie sporov a hádok ......................................................... 212

Ak nechcete plakať, komunikujte .................................................... 216

Vzťahy ........................................................................................... 222

IV. Choroby

Vznik choroby ................................................................................ 227

Vnútorným dialógom k osobnému šťastiu ...................................... 232

Niekedy je poslednou úlohou prijať koniec lekcie ........................... 236

Choroby detí .................................................................................. 242

Ani úraz či vrodená chyba dieťaťa nie sú náhodné ......................... 246

Strava, moje vegetariánstvo a Tatarkova Hvezduľa ........................ 249

Nadváha a chudnutie ..................................................................... 255

Závislosti, endorfíny, astrálne larvy a iné príbehy z kozmu ............ 259

Veľký človek, veľké problémy ......................................................... 266

V. Láska

Prebudenie .................................................................................... 271

Na to, aby ste sa stali šťastnými, nemusíte neustále padať na dno ... 275

Spoznajte sa a buďte sami sebou .................................................. 279

Nech je muž mužom, aby ženy svojou láskou mohli zachrániť svet ... 284

Slováci, na nohy! ............................................................................ 287

Tu a teraz vo vlastnom strede ........................................................ 291

Všetko sa spája, všetci sme sviece ................................................ 296

Energia lásky priťahuje lásku ......................................................... 299

Kým otvoríte (seba)

Obidve knihy Šlabikára šťastia sú mojou cestou. Nerobte podľa nich nič, čo by nebolo v súlade s vašou dušou.

Veľa vecí z prvej knihy sa bude opakovať. Bez toho to nepôjde, stojím na jednom základe.

Niektoré kapitoly sa zaoberajú rovnakou témou ako v prvej časti, ale keďže som v poznávaní pravdy (z môjho osobného pohľadu) „pokročil“, otvoril som tému opäť.

Tento druhý diel nebude vo všetkých pasážach taký ľahko stráviteľný ako jednotka Návrat k sebe. Je to logické, ideme vyššie.

Ak sa vám nejaká kapitola nebude „páčiť“, nezabudnite, že je

určená iným.

V úvodzovkách sú slová, ktorým Matrix ukradol alebo obrátil význam. Pre mňa neexistuje zlý človek, pre mňa je to učiteľ. Preto bude „zlý“ v úvodzovkách, lebo úvodzovky ho pretvoria na dobrého učiteľa.

Zasa vám budem iba pripomínať, čo už dávno viete. Len som to napísal svojimi, teda vašimi slovami.

Ďakujem vám za zrkadlenie a podporu,

Slovníček

Sofia

Sofia, ktorú v texte často spomínam, je moja nepokrvná sestrička, normálna bytosť z mäsa a kostí, ktorá ovláda veľmi veľa technológií na diagnostiku tela, duše, ale aj komunikácie s Pravdou. Je múdrosť sama a nielen ja jej vďačím za objasnenie množstva súvislostí.

Matrix

Matrixom nazývam všetko to, čo je okolo nás: zdravotníctvo, ekonomiku, hospodárstvo, politiku, médiá, štát... Jednoducho systém, ktorý sa tvári, že je tu pre nás, ale v skutočnosti si nepraje, aby sme otvorili oči a boli šťastní, lebo ináč by prišiel o svoje peniaze, pozíciu, stratil svoju silu. A tak v nás zobúdza strach...

Domov

Domov je Tam, kde sa po opustení fyzického tela vraciame. Teda ak regulárne odídeme a nezostaneme „lietať“ niekde v medzipriestore. Domov vnímam ako spoločnú vesmírnu detskú izbu všetkých ľudí Zeme.

Moje deti

Sára Ráchel je moja prvorodená. Samko Leo je môj syn, ktorého si Sárka k sebe privolala štrnásť mesiacov po svojom vtelení na Zem. Ľudia, ktorí to nevedia, bývajú zväčša zmätení, keď svoje deti raz nazvem jedným a o pár riadkov nižšie druhým menom.

Časť prvá

Zámer a sebaspoznanie

Ako sa to všetko začalo, alebo prečo sme vlastne tu

Bol raz jeden vesmír a v ňom toľko duší, že by všetky naše pokusy vyjadriť číselne ich počet zlyhali. Boli plné lásky, smiechu, múdrosti, no aj tvorivosti. Raz sa tie najhravejšie rozhodli uskutočniť experiment. Vybrali si planétu, vyvesili inzerát s podmienkami a cieľom hry. Vraj každý, kto má záujem sa zúčastniť, dostane telo, ktoré vytvorí okolo duše fyzický obal. „Ako pozemské bytosti s telom budete slabí, ale vďaka duši zároveň stále silní. Každé jedno telo bude nové a jedinečné a nikto iný nedostane ten istý fyzický obal. Ak sa telo zničí alebo prestane fungovať, pridelíme vám nové. Treba však počítať s tým, že môže dôjsť k čakacím lehotám,“ oznamovalo sa v nábore.

„Taktiež každý dostane mozog a v každom tele bude srdce, pričom najlepšie výsledky sa dosiahnu, keď sa budú mozog a srdce používať vyvážene. Cez emócie a pocity telo odovzdá duši informáciu o zmene energie, ‚čo sa deje vonku‘, srdce situáciu posúdi a rozhodne, rozum vykoná. Takto bude vyzerať ideálny prípad konania. Ale pozor – každé rozhodnutie prinesie následky a skôr alebo neskôr každý príde k hranici, keď bude musieť prevziať plnú zodpovednosť za svoje činy. Túto zodpovednosť nebude môcť nikto nikomu zobrať, ani ju za niekoho prebrať,“ mohli si duše kozmu prečítať, o čo pôjde.

„Každý jeden, kto dobrovoľne vstúpi do hry, absolvuje lekcie v podobe úloh, ktoré budú taktiež pre každého jedinečné. Nikto iný nedostane presne tie isté, aj keď sa často môžu veľmi podobať. Budete môcť robiť hocičo, ale všetko, čo spravíte druhým, sa vám vráti. Spomínané lekcie sa budú opakovať tak dlho, až kým ich nepochopíte, pokojne aj cez viacero vtelení. Každý dostane zrkadlá, aby sa mohol učiť. Veľa z nich môže mať podobu iných tiel. Keď si ich pritiahnete, ukážu vám, čo je vo vás,“ oznamoval vesmírny inzerát.

„Zmluva o vtelení bude pre všetkých rovnaká, pre nikoho nebudú platiť špeciálne výsady, aj keď to môžu niektorí tvrdiť. Zmluva vyprší iba vtedy, keď všetky lekcie dospejú k uspokojivému záveru. Čo bude uspokojivé, to určujete vy!“ viselo na verejnej megagalaktickej nástenke.

Dolu boli ešte vypísané užitočné informácie. Napríklad, že nebude cieľom mať pri opustení tela čo najviac peňazí. Za slávu, obľúbenosť a „byť prvým“ sa taktiež nezíska žiaden bonus. Násilie nikdy nepovedie k ničomu konštruktívnemu, drogy, legálne či nelegálne, budú skresľovať vnímanie lekcií, ktoré majú byť zvláštnou príležitosťou na vývoj.

„Ciele iných vás môžu zvádzať z cesty, no vy sa nemusíte riadiť chybami ostatných,“ zneli ďalšie rady. „Ak si všetci budú počínať určitým spôsobom, nemusí to znamenať, že je to správne. Často však môže byť užitočné sledovať opakujúce sa situácie. Pravidlá sú na to, aby sa preskúmali. Čas bude ilúziou a problém bude mať zriedkakedy jediné správne riešenie. Snažiť sa odpisovať sa vám neoplatí a ten, kto bude ponúkať ‚životné‘ poistenie, bude podvodník. Vedecké dobrozdania a sväté knihy poslúžia na zmätenie. Brániť vo vývoji druhým neprinesie žiadne výhody a svojvoľné ukončenie vtelenia povedie iba k množstvu zbytočného papierovania,“ varovali organizátori.

Vypísané rady však pôsobili aj upokojujúco. Vraj sa nebude dať urobiť nič zle, nanajvýš môže všetko trvať o čosi „dlhšie“. Prístup

k všetkým odpovediam budú mať duše cez špeciálne spojenie v srdci. Navyše ten, kto vstúpi do hry, bude neustále milovaný – aj keď sa narodí v Bronxe alebo v Somálsku. Možno to bude v ľudskej koži vyznievať ináč, ale tým sa netreba dať oklamať.

„Všetko v učebnom priestore bude reagovať na vyžarovanie srdca, pričom pokusy poškodiť učebný priestor povedú k obmedzeniam. Bude riskantné zveriť svoje telo niekomu inému, no dostanete príležitosť telo opustiť (najmä v nočných hodinách), aj keď spomienky na skúsenosti mimo tela sa v mozgu neuložia. Pohrávať si so svojím telom bude každého osobné právo, ale pohrávať si s telom iných si bude vyžadovať ich súhlas,“ písalo sa v ozname.

„Nebudete jediní, kto môže zapochybovať o zmysle zmluvy o vtelení, ale ak s ňou raz budete súhlasiť, zbytočne by ste sa potom na čokoľvek sťažovali,“ končili sa pravidlá hry.

Celé to znelo šialene, ale keďže milióny duší už nebavilo bahniť sa na planétach, kde sa dokopy nič nedialo, húfne sa prihlasovali do hry. Veď komu by sa chcelo celý život ležať na obláčiku a nudiť sa? Lákadlom bol aj fakt, že zanietení administrátori hry vybrali za školské ihrisko nádhernú modro-zelenú planétu s názvom Zem. Jej Matkou bola úžasná hviezda, trblietajúca sa na meno Slnko. Obe vesmírne telesá so všetkým súhlasili a sľúbili, že budú po celý čas experimentu nápomocné, aj keď ich výmyselníci varovali, že deti môžu na svojich živiteľov občas pozabudnúť a dokonca im začať ubližovať. Dopredu bolo všetko odpustené.

Z rôznych kútov galaxie začalo na Zem prichádzať množstvo duší s túžbou prežiť niečo nevídané. Ľudstvo najskôr prechádzalo najnižšími druhmi výučby. Čelili problémom, ako sa nasýtiť, vyrovnať sa so zimou či s inými klimatickými výkyvmi. Neskôr prišli krvilačné vojny, súženie cez choroby, epidémie, katastrofy.

Postupne sa časť pozemskej populácie, ktorá dosiahla mate-

riálne uspokojenie, začala zrkadliť vo vyšších frekvenciách, takže ich lekcie zmenili obsah i formu. Bolesť prestala sužovať telo, všetko sa začalo diať v mysliach hráčov. K strate milovaných, chorobám

a zmierovaniu sa so smrťou blízkych pribúdali čoraz častejšie lekcie ohovárania, osočovania, závisti, klamstva, nevery, rozchodov, duševných a iných súznení. Aktéri hry, ktorým boli pri opätovnom vstúpení do hry (znovunarodení) vymazané všetky spojitosti, sa

v časoch materiálnej stability učili predovšetkým cez vzťahy.

Svetelné bytosti vesmíru zvedavo pozerali na dianie v učebnom priestore čakajúc, či biely prijme čierneho, múdry podporí nevzdelaného, rýchly počká chromého, bohatý nasýti chudobného. Či dobrovoľníci pochopia, že všetko, čo k nim prichádza, si vlastne sami priťahujú a v prvom rade sa budú musieť pozrieť do vlastného vnútra – namiesto toho, aby zvaľovali vinu na okolie. Dúfali, že hráčom dôjde, že sa skôr či neskôr budú musieť naučiť prestať odsudzovať, závidieť, ohovárať, očakávať, bojovať, riešiť svoje nedokonalosti cez iných... A zamerajú sa na svoje emócie, reakcie, túžby, sny, ktoré ich nasmerujú k šťastiu. Osobnému, rodinnému, spoločenskému, celopozemskému, celovesmírnemu, prepojenému do jedného Celku.

A tak sa sem rodíme a neustále jeden na druhého pôsobíme. Podľa dohody si navzájom vytvárame príležitosti na rast. Pnutím, teda tým, že do seba vrážame. Sme nesmierne dôležití – každý jeden z nás. Raz sme učiteľmi, inokedy sme učení. Áno, prišli sme sa sem učiť. Učenie je rast. Rast je hľadanie našich osobných odpovedí. Nik to nemôže spraviť za nás, všetko musíme vykonať sami, len my sami môžeme nájsť svoje odpovede, spoznať sa. Ostatní nás môžu iba postrčiť, navrhnúť nám smer, ponúknuť radu či svoj pohľad na vec, ale všetko ostatné je na nás. Celá práca pochopenia, prijatia, odpustenia, poďakovania. Našťastie, lebo niektorí ľudia by si to zo slabosti a z nevedomosti najradšej kúpili. Nedá sa to kúpiť. Dá sa to len prežiť, preplakať, precítiť. Keď mraky prepustia prvé lúče nádeje, prichádza čas na analýzu, pýtanie sa, hľadanie pomoci, nachádzanie odpovedí. Prijatie, roztopenie, pochopenie, opravu, zharmonizovanie „problému“.

Narodili sme sa sem, aby sme sa učili. Jednu úlohu zvládnete a už sa o slovo prihlási ďalšia lekcia. Keď si konečne nájdete dobrú prácu, príde choroba. Po vyzdravení vás možno podvedie manželka. Vzťahové zemetrasenie ustane, no prídu problémy s deťmi. Prekonáte aj tento karambol, ale zrazu vám odíde milovaná matka... a takto neustále dookola, ani rok na zmar. Ľudia tvrdia, že perpetuum mobile neexistuje a ja vám vravím, že áno. Stroj fungujúci na najsilnejšom princípe premeny súženia na Lásku.

Obráťte túto možno zle vyznievajúcu prognózu na hru. Zdravte každý deň so šťastím a ďakujte Prozreteľnosti za všetko, čo vám dáva. Ste viac ako obdarení pretaviť všetky záležitosti na múdrosť. „Nedobré“ veci sú v skutočnosti dary od Boha, ktoré vám majú pomôcť podrásť a uskutočniť konečný cieľ života bez bôľu. Všetci ste jedineční, v celej histórii vesmíru niet takého, akým ste vy. Preto ak ste stratili vieru v Seba a vo svoje schopnosti, opäť ich oživte do maximálnej sily. Je nekonečná, s jej pomocou dokážete uskutočniť všetky svoje sny. Uverte vo svoju vnútornú múdrosť a nebude rána, kedy by ste nevyslovili, že vás čaká najlepší deň vášho života.

Ak sa vám stane nejaká „zlá“ vec, nikdy nezabudnite, že sa deje pre vaše dobro. Nik nám nemôže vziať osobnú skúsenosť pretavenú do pochopenia. To sú tie najcennejšie medaily, ktoré si odtiaľto odnesieme. Za SEBA cez ZEM k SLNKU, pre DETI zajtrajška späť k BOHU.

Boh sa rozhodol rozložiť sa na miliardu miliárd častíc. Je nekonečne hravý a múdry. Figliarsky sleduje, ako mikrokrôčikmi rastieme a znova sa skladáme do celku zvaného LÁSKA. Vitajte.

Ak chcete nájsť svoju cestu, všetko zahoďte, vykročte

a popáľte sa

Áno, ak chcete nájsť svoju osobnú pravdu, na úplnom začiatku musíte všetko zahodiť. Zabudnúť na všetky náboženstvá, viery, filozofie, mudrcov a ich vychválené knihy, učiteľov, ezoterikov, kňazov, guruov. Bez toho to jednoducho nepôjde. Nikto, ani ten najposlednejší väzeň sveta nebol obratý o možnosť nachádzať osobné odpovede. Svoju cestu musí prekráčať každý sám za seba a s plnou zodpovednosťou.

Kto v živote začne hľadať, neraz urobí chybu. Nepomýli sa iba ten, kto sa do ničoho nepustí. Bez prešľapov to proste nejde. Omyl však znamená novú skúsenosť, ktorá prináša nové poznanie. Kto sa pustí do hľadania, začne sa prebúdzať. Človek v každom živote dosahuje dve dospelosti. Jedna je dospelosť fyzického tela – dnes taká preceňovaná,

a druhá duchovná dospelosť. Deti našich slovanských praotcov napríklad brali starí volchvovia, aby sa u nich učili štyridsať rokov. Až potom boli zrelé na ovládanie prírodných živlov. Podľa tejto analógie by duchovná dospelosť bytostí inkarnovaných do slovanských národov mala prísť okolo štyridsiatky. U niekoho skôr, u iného neskôr, u niekoho až v ďalšom živote. Ale keďže sa všetko deje, ako sa má, kto sa neprebudí, nemá sa prebudiť. Má byť celý svoj život „učiteľom“, teda vytvárať „bolesť“ iným,

a tým im robiť neoceniteľnú službu otvárača duševného zraku.

Každé naše slovo, pohyb a gesto uvoľňujú energiu, za ktorú ponesieme následky. Ak sú tieto naše prejavy vyvolané čistotou úmyslov, vytvárame takzvanú dharmu a našou odmenou bude šťastie, radosť, oslobodenie. Ak však človek pracuje s bolesťou, nenávisťou, pomstou, chamtivosťou či s vypočítavosťou, vytvára si dlhy, ktoré raz bude musieť vyrovnať. Neberme ale karmu ako trest či platenie za priestupky. Vnímajme ju skôr ako následok, nevyhnutnú súčasť nášho procesu učenia sa na Zemi.

Niekto by povedal, že je teda lepšie nič nerobiť, tak sa aspoň nepomýlime. Lenže potom ani nebudeme rásť. Je lepšie chybiť a ušpiniť sa, ako spať. Nájdite odvahu stretnúť sa s túžbou srdca, konajte, aj keď sa tým vystavujete riziku. Napríklad aj takému, že sa na vás budú pozerať ako na hlupáka. Konáte predsa v mene svojej lásky, sna či dobrodružstva, ktoré vás poženú k skutočnému životu.

Dotknite sa stredu svojho smútku. Vložte prst do rany zrady

a okúste jej chuť. Neprestávajte žiť pre strach z ďalších možných bolestí, nesťahujte sa z pódia bytia. Kto nikdy nehrešil a nezažil pád, nenaučí sa tu toho veľa. Naučte sa žiť s bolesťou, prijmite ju a ona zmizne. Znova začnete divoko tancovať a extáza bytia vás naplní až po koniec prstov. Hranice vlastného života totiž určujete vy sami.

Stojíte tesne pred rozhodnutím? Ak ste stále neistí, urobte ešte jeden malý krôčik, zmenia sa súradnice a nový uhol pohľadu vám poskytne čerstvé informácie, ktoré možno všetko posunú. Robte rozhodnutia. Aj keby mali byť zlé. Bude to lepšie ako slabošské vyčkávanie

v strachu. V otvorenom kvete „zlého“ konca je každému ponúknuté ponaučenie. Áno, najdôležitejšie je poučiť sa. Zo všetkého. Nie je dôležité, koľko prešľapov človek urobí, ani to, že ho urážajú a kritizujú. Dôležité je naučiť sa pozorovať svoje slabosti a bojovať s nimi. Nebuďte rozumní, opatrní, strnulí, vystrašení, že sa dopustíte omylu – tak nikam nepokročíte. Nebuďte paralyzovaní strachom, naopak, nájdite odvahu konať, trúfnite si urobiť chyby, naučte sa hovoriť, čo cítite. Cvičte sa, aby vaše konanie nepriťahovalo učenia, ale milosť a požehnanie.

Píšem o zákone kozmickej Inteligencie. Nemôžete zasadiť čerešne a zbierať hrušky. To jednoducho nejde, je to zákon príčiny a následku. Ak teda konáte so zlobou, s nenávisťou a krutosťou, raz zlobu, nenávisť a krutosť pocítite aj na sebe. Ozvena sa nestratí, lopta zrazí

k zemi každého, kto ju bez rozmyslu silno hodí o stenu.

Naše prebúdzanie nastáva z „bolestí“, ďakujme za ne. Áno, prvotné stretnutie s pravdou sa deje väčšinou cez bôle. Cez muky hľadania rodí sa dojča múdrosti. Vždy sa nám teda deje iba to dobré. Nezabudnite. Udalosti, ktoré mňa kedysi poslali na dno a vyzerali v tej chvíli ako najväčšia životná katastrofa, mi po rokoch dokázali vyvolať úsmev na tvári: „Áno, to sa mi predsa muselo stať a bolo to to najlepšie, čo mi mohlo prísť do cesty, ibaže vtedy som to nevidel.“ Toto zistenie som samozrejme vyslovil až po pochopení súvislostí. Za každú jednu „bolesť“ som neskôr poďakoval, lebo vďaka nim sa mi otvorili dvere. Odvaha na otvorenie brán múdrosti bez bolesti by aj bola, ale, žiaľ, tie dvere na určitom stupni bytia jednoducho ešte nevidieť.

Každý z nás musí nadobudnúť vlastné skúsenosti, objaviť svoju pravdu, lebo pred narodením dostal svoje špeciálne úlohy podľa toho, v ktorom ročníku vo svojom poslednom živote skončil. Na základe záverečných súradníc bytia na Zemi si znova vyberá rodičov, rodinný kmeň s nevyriešenými vecami, dedičnými chorobami a inými rodovými defektmi. Ale i národ, ktorý má taktiež na Zemi svoje poslanie.

Nič sa teda nedeje náhodne, všetko so všetkým súvisí. Plávame v neskutočne dobre vymyslenom mechanizme vzťahov, interakcií, každé naše rozhodnutie prináša následok. Ale keďže sa všetko „zrýchľuje“, nemusíme na ozvenu čakať ďalšie inkarnácie či dlhé desaťročia. Čo včera trvalo životy, to sa dnes často vracia už po mesiacoch.

Mnohé duše boli vychované podľa pevných pravidiel nejakého náboženstva. Musia konať podľa pokynov pána, inými slovami nesmú hľadať. Stali sa otrokmi svojich bohov, ich pán nechce, aby niečo našli. Najvyšší hodnostári pyšne vyhlásili, že všetko už je objavené, systém je dokonale vymyslený, ovečky sa nemusia báť a v nijakom prípade nesmú pochybovať. Otrok predsa nemá čo myslieť. Deje sa tak kvôli kontrole nad stádom, ktoré čím je väčšie, tým viac prinesie vlny, mlieka, kože... Viac otrokov, viac bohatstva. Vždy sa napríklad v duchu pousmejem, keď začiatkom roka Vatikán zverejní svoje celoročné miliardové zisky.

Strach je prirodzený obranný reflex, ale dá sa prekonať poznaním. Zaujímajte sa, čítajte, študujte, premeňte nevedomosť na poznanie. Nevedomý človek sa stáva manipulovateľným, pokojne ho môžeme nazývať otrokom. Nijaké náboženstvo by nemalo poznanie „zamraziť“ a vyhlásiť ho za ukončenú vec, lebo všetko je v neustálom vývoji. Potom prežívajú dogmy, podľa ktorých po „nesprávnom“ živote prichádza večný trest a nijaká šanca na opakovanie neexistuje. Pričom, samozrejme, o všetkom rozhoduje výlučne tým-ktorým náboženstvom stanovený „jediný“ boh. Tak sa zastaví vývoj spoločnosti na stáročia až tisícročia. A z modlitby sa stáva odrapotaný mlynček. Zapamätajte si, že pomáhajúce ruky sú Bohu milšie ako modliace sa pery.

Nehovorím slovami tejto doby a radím ľuďom opak: ak budete cítiť vnútorný hlad po duchovnom napredovaní, uveďte sa do pokušenia, lebo ak nepríde omyl, nepríde ani žiadna skúsenosť pochádzajúca

z prešľapu. Preto pozorujte svoje vnútorné pochody, analyzujte svoj doterajší život. Od každodenných „bezvýznamných“ udalostí až po celoživotné, ba až celorodové opakovania určitých vecí. Nezabúdajte, že nič na svete sa nedeje len tak, za všetkým niečo je, nejaký skrytý algoritmus. Hľadajte súvislosti, dávajte na poriadok narušené vzťahy, nájdite cestu k naplneniu svojich snov.

Alexandra David-Neelová, belgicko-francúzska výskumníčka, znalkyňa tibetského náboženstva a filozofie, napísala niekoľko pútavých kníh o svojich dlhých cestách po Tibete. Štyridsať rokov strávila spoznávaním východných kultúr. Došla v poznaní tak ďaleko, že si bola dokonca schopná zmaterializovať spoločníka mnícha, ktorý ju na putovaní sprevádzal. Jej knihy poskytujú množstvo veľmi zaujímavých poznatkov. Jedným z nich je odporúčanie, že ten, kto nastupuje na cestu duchovného rozvoja, nesmie veriť ničomu, hoci tomu ostatní ľudia veria aj tisícročia. Jednoducho musí všetko zavrhnúť, lebo sú to iba názory či skúsenosti iných ľudí.

Veď čo riskujeme, ak na začiatku duchovnej cesty všetko zavrhneme a začneme úplne od piky? Ak to, čomu nás učí okolitý svet, je naozaj pravda, tak si ju len potvrdíme prostredníctvom vlastnej skúsenosti. Vraj načo strácať čas, keď je už všetko dané? Nikdy nemôžete vykonať chybný krok, zapamätajte si to. Potom to už bude vaša skúsenosť, a nie dogma.

Zabudnite na gurua, ktorý vám nedáva šancu o niečom diskutovať, pretože sa tvári, že je väčší ako jeho žiaci. Vo svojej „veľkosti“ túži, aby ste slepo nasledovali jeho postupy, vo svojej „neomylnosti“ chce vyhodiť do povetria vašu zvedavosť, ktorá môže priniesť nové riešenia pre ďalšie generácie. A ak by len pre vás, aj tak je to úžasné pokračovanie príbehu. Zlý žiak škodí iba sám sebe, zlý učiteľ škodí tisícom. Nie všetky oblaky prinášajú dážď a skutočnému guruovi nikdy nejde o to, aby bol nasledovaný, ale o samostatnosť učených. Praví vodcovia inšpirujú ľudí, aby boli väčší a robili veci, ktorých sa boja. Chcú

v ľuďoch zanechať presvedčenie, že musia pokračovať sami a dokážu všetko.

Nikto nemôže vyhlasovať, že sa dopátral konečnej pravdy sveta. Všetko je neustále v pohybe, všetko sa ustavične mení. Pes, ktorý vyskočí, nie je tým istým psom, čo dopadol na zem. Veľa ľudí o majstrovi bojového umenia Bruceovi Leem nevie, že mal obrovskú knižnicu.

V každej jednej knihe z jeho papierového harddisku boli červené poznámky. Veľmi veľa čítal a študoval. Raz ho jeden žiak poprosil, aby už konečne pomenoval svoj štýl. Bruce mu odvetil: „Nemôžem ho nijako nazvať, lebo toto je bojové umenie tohto roka. Ďalší rok to bude úplne iné bojové umenie.“

Na horu vedie množstvo rôznych ciest, ale po výstupe na vrchol máme ten istý výhľad. Vytvorte si preto svoj pohľad na svet, veď každý sme iný, jedinečný, svojský. Koľko ľudí, toľko ciest k Pravde. Môj model sveta vytvorilo moje srdce, je to moje ponímanie sveta. Ak som niečo čítal a moje srdce sa smialo, ihneď som vedel, že je to pre mňa pravda. Je to tá najlepšia signalizácia, kadiaľ ísť. Ak budete napríklad fascinovaní derivačným kúpeľom (podľa dávnych zvyklostí vraj množstvo chorôb v tele lieči každodenné, približne desaťminútové umývanie pohlavných orgánov v chladnej vode) a vaše vnútro bude šepkať „áno, toto ma rozochvieva už len pri čítaní“, skúšobne ho praktizujte. Po odporúčanom čase aplikovania metódy zhodnoťte, či mala pre vaše telo účinok alebo nie. Nerobte ďalšie kroky, kým sa nepresvedčíte

o správnosti tých predchádzajúcich.

Ak čosi priťahuje vašu pozornosť, je v tom skryté niečo hodnotné práve pre vás. Ak sa vám napríklad neustále zjavujú nejaké slovné spojenia, je v nich časť vašej životnej skladačky. Pusťte sa do lúštenia. Ja osobne nesmierne rád pozerám dokumentárne filmy z druhej svetovej vojny, najmä o bitke o Stalingrad. Už veľakrát mi moja „sestrička“ Sofia navrhovala, aby sme sa cez regresnú terapiu pozreli do mojej vtedajšej inkarnácie, lebo je tam pre mňa určite ukryté niečo dôležité, čo mi môže pomôcť osvetliť niečo zo súčasnosti. Moja zvedavosť však ešte nedospela do bodu, aby som sa na to dal. No ako píšem tieto riadky, prichádza mi odpoveď, že čoskoro na „Stalingrad“ dôjde. A to je ten hlad, ktorý spomínam. Niečo vás priťahuje, nejaká doba, udalosť, vôňa, človek, príbeh. Lebo je tam časť vás, nejaká súvislosť s vami, ktorá vám pomôže uvidieť, a teda pochopiť.

Pozerám sa na svet diametrálne iným pohľadom, ako mi bol ponúkaný v mladosti. Keď na mňa niečo bolestivo pôsobí, ihneď sa

začnem sám seba pýtať: „Čo mi má táto udalosť povedať? Prečo prišla táto choroba? Čo je za nezlepšujúcim sa vzťahom s tým či oným človekom? Prečo som po tomto telefonáte stratil časť svojej dennej dávky energie? Prečo som sa dnes pochytil so ženou? Zraňujú ma hanlivé reakcie na moje blogy, romány, básne? Do akej miery? Nakoľko má

v tom prsty moje ego? “

Kladiem si veľa otázok a moje vnútro mi odpovedá. Keď odpovede zabolia, viem, že som na dobrej ceste, dozvedám sa o sebe niečo nové, odkrývam zahalené, vyzývam Svetlo. Lebo všetko, čo sa mi deje, som ja, zapríčinil som to, má ma to primäť spoznať sa a opraviť. Nenadávajte na zlodejov, ohováračov, závistlivcov, ktorí vám „škodia“. Spýtajte sa seba, čo vám títo ľudia majú povedať o vás. A keď si neviete odpovedať? Čakajte, každý plod raz dozrie. Prípadne požiadajte o pomoc tých, ktorí vidia viac ako vy, nech vám posvietia na súvislosti.

Milí moji, práca na sebe nie je o tom, že si prečítate knihu alebo trávite čas na internete čítaním viet, ktoré napísali iní. Pomôcť si musíte sami, nik iný vám nepomôže. Ostatní vám môžu dať iba rady, ale do praxe musíte vniesť všetko aj tak iba sami. Práca sa začína

v nás samotných. Je to čas, ktorý strávime dialógom so samým sebou,

s vlastnou dušou. Len toto nám dá skutočnú slobodu, oslobodí nás od závislosti od iných. Svetlo, čo je v nás, má neustále potrebu spojiť sa so svetlom, ktoré nezávisí od našich duší. Je len na nás, či v tomto živote pokročíme a staneme sa bytosťou bez hraníc a bez akéhokoľvek obmedzenia. Obmedzujeme sa totiž iba my sami. Sami v sebe.

Vedieť je teda jedna vec, žiť tým druhá. Robte všetko tak, ako hovoríte. A hovorte tak, ako cítite. V prvom rade však konajte. Ak sa popálite, určite v pahrebe objavíte múdrosť. Navždy si ju vložte do srdca. Na to, aby ste boli šťastní, nikoho nepotrebujete. Na začiatku môžete spasiť iba sami seba. Ostatným pomáhajte a raďte, až keď vás o to požiadajú. Buďte úprimní, hovorte iba o svojich zážitkoch a osobných skúsenostiach. Nezveličujte, neprekrúcajte, neklamte, neskracujte, či neprikresľujte príbehy. Len tak môžete skutočne prezentovať svoju pravdu.

Choďte do hĺbky, uložte sa na dno oceána. Je tam ticho a pokoj. Hluk a nepokoj z burácania rozbesnených vĺn sú vždy len na povrchu.

Koniec ukážky

Table of Contents

Obálka

1. Časť

2 . Časť

3. Časť

4. Časť

5. Časť